Source: https://financniodbornici.sk/2017/10/27/registracia-podla-%C2%A7-7a/
Timestamp: 2019-04-26 13:46:16+00:00

Document:
Registrácia podľa § 7a - Finanční Odborníci
Počet videní: 1 971
Registrácia podľa § 7a je povinnosťou, ktorú musia riešiť mnohí podnikatelia. Konkrétne tento typ registrácie sa týka tých podnikateľov, ktorí prijímajú alebo dodávajú službu z/do iného štátu v Európskej únii. Okrem toho existuje ešte registrácia aj z titulu nadobudnutia tovaru z iného členského štátu. Ak teda ste podnikateľom, ktorý vykonáva aj takého obchody a netušíte, že aj vás sa DPH týka, určite čítajte ďalej.
Tento typ registrácie je najčastejším druhom, ktorý musia riešiť neplatitelia DPH na Slovensku. V prípade, že slovenský podnikateľ – neplatiteľ DPH prijíma alebo dodáva službu z/do iného štátu Európskej únie, je povinný sa zaregistrovať pre DPH podľa paragrafu 7a zákona o dani z pridanej hodnoty. Registráciou podľa § 7 a 7a sa podnikateľ nestáva platiteľom. To znamená, že nemá nárok na odpočet DPH.
Príklad: Živnostník – neplatiteľ DPH poskytuje služby pre slovenských odberateľov. V rámci podnikania nakúpil marketingové služby od dodávateľa z Rakúska. Ešte pred prijatím služby je povinný sa zaregistrovať podľa § 7a a nákup služby zdaniť slovenskou daňou vo výške 20%. Takisto je povinný podať daňové priznanie k dani z pridanej hodnoty a vypočítanú daň zaplatiť.
Ak dodávate službu do iného štátu EÚ ste takisto povinný sa registrovať. Je to z toho dôvodu, lebo takýto podnikateľ musí podávať súhrnný výkaz, v ktorom vykáže dodanie služieb.
Príklad: Advokát – neplatiteľ DPH poskytuje právne služby. Okrem slovenských klientov má aj niekoľko českých zákazníkov. Pred poskytnutím právnych služieb sa musí zaregistrovať podľa § 7a a dodanie služby uviesť v súhrnnom výkaze. Na faktúre uvedie dodanie služby s prenosom daňovej povinnosti na odberateľa.
Osobe registrovanej pre DPH podľa § 7a vznikajú následne aj tieto povinnosti:
podanie daňového priznania k DPH,
podanie súhrnného výkazu pri dodaní služby,
uvedenie prideleného IČ DPH pred prijatím služby,
uvedenie prideleného IČ DPH pri dodaní služby na faktúre.
Registrácia podľa § 7 sa týka tých podnikateľov, ktorí nakupujú tovar z Európskej únie a nie sú platiteľmi DPH (zároveň nie sú registrovaní podľa § 7a). Pri tovare však existuje hranica, ktorú kým neprekročíte, nemusíte riešiť nič.
Zdaniteľné osoby sú povinné podať žiadosť o registráciu podľa § 7 ak nadobudnú tovar v tuzemsku z iného členského štátu, ktorého nadobudnutím celková hodnota tovaru bez dane dosiahne v kalendárom roku 14 000 eur. Z toho vyplýva, že podnikateľ je povinný viesť záznamy o prijatých tovaroch z Európskej únie a ešte pred objednaním tovaru, ktorým presiahne túto hranicu, sa musí zaregistrovať.
Príklad: Slovenská spoločnosť – neplatiteľ DPH sa zaoberá poskytovaním elektrotechnických služieb. Pri svojom podnikaní využíva tovar, ktorý nakupuje na Slovensku aj v zahraničí. Do septembra 2017 nakúpila tovar z iných štátov EÚ v celkovej hodnote 13 500 EUR. V októbri plánuje objednávku na tovar z Rakúska za 1 000 EUR. Keďže firma ešte nie je registrovaná ani podľa § 7a, je povinná sa zaregistrovať podľa § 7 ešte pred nadobudnutím tovaru a tento tovar samozdaniť slovenskou DPH.
SpäťPrevious post:Dôvera u klienta: Ťažko ju získať, ľahko ju stratiťĎalejNext post:Využite posledných 70 dní na získanie štátneho príspevku

References: § 7
 § 7
 § 7
 § 7
 § 7
 § 7
 § 7
 § 7
 § 7
 § 7
 § 7